
Η αλυσίδα αλληλεγγύης της Κοινο_Τοπίας 
στήριξε το 2017 Ευάλωτες Κοινωνικές Ομάδες με 3.400€ 

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr συμμετέχοντας -στο μέτρο των δυνατοτήτων της- στην προσπάθεια υποστήριξης Ευάλωτων Κοινωνικών Ομάδων κατά το έτος 2017 ενίσχυσε νοικοκυριά και κοινωνικές δομές διαθέτοντας το ποσό των 3.400€ σε αγορά τροφίμων, ειδών ατομικής υγιεινής ή καταβάλλοντας μέρος της οφειλής τους προς παρόχους υπηρεσιών δίνοντας έτσι μια παράταση στην επαπειλούμενη διακοπή τους. Το παραπάνω ποσό είχε συγκεντρώσει από 204 μέλη και φίλους, που δείχνοντας έμπρακτα την αλληλεγγύη τους, έκαναν δωρεές στην οργάνωση γι αυτό το σκοπό.
Οι ανάγκες συνεχίζουν να είναι μεγάλες δημιουργώντας αδιέξοδα σε συμπολίτες που στερούνται καθημερινά βασικά είδη πρώτης ανάγκης αλλά και προβληματισμό σε όσους βρίσκονται σε καλύτερη κατάσταση και βλέπουν τις δυσκολίες και την απόγνωση κάποιων συμπολιτών.   
Γνωρίζοντας τα παραπάνω και ξέροντας το υψηλό αίσθημα κοινωνικής αλληλεγγύης και την ευαισθητοποίηση των μελών και φίλων της η Κοινο_Τοπία συνεχίζει την καμπάνια για συγκέντρωση χρημάτων αλλά και υλικών αγαθών ώστε να βοηθήσει και άλλα νοικοκυριά.

Η καμπάνια έχει ως στόχο άτομα ή οικογένειες οι οποίες έχουν πρόβλημα στην εκπλήρωση των υποχρεώσεων τους όπως κάλυψη του ενοικίου, καταβολή τελών στη Δημόσια Επιχείρηση Ηλεκτρισμού (ΔΕΗ) και Δημοτική Επιχείρηση Ύδρευσης Αποχέτευσης Πάτρας (ΔΕΥΑΠ), στην κάλυψη των διατροφικών τους αναγκών ή βασικών ειδών ατομικής υγιεινής. 

Με αυτές τις σκέψεις απευθύνουμε παράκληση στα μέλη και τους φίλους της Κοινο_Τοπίας που έχουν τη δυνατότητα να προσφέρουν όποιο ποσό μπορούν για να υποστηρίξουμε συμπολίτες μας που βιώνουν δύσκολες συνθήκες. Με τα χρήματα και τα υλικά αγαθά που θα μαζευτούν δεσμευόμαστε όπως και παλιότερα να βοηθήσουμε άμεσα -και μετά από προσεκτικό έλεγχο των πιθανά δικαιούχων- όσα περισσότερα νοικοκυριά μπορέσουμε.


Για όσους θα ήθελαν να συμμετάσχουν στην προσπάθεια δίνοντας κάποια δωρεά ή θα ήθελαν περισσότερες πληροφορίες-διευκρινήσεις μπορούν να απευθυνθούν Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7μμ-9μμ στα γραφεία της Κοινο_Τοπίας Μαιζώνος 139 και Παντανάσσης, 4ος όροφος (έναντι Δημαρχιακού Μεγάρου) ή καλώντας στο 2615.002009 ή στέλνοντας email στο info@koinotopia.gr

